Detsember 2021
Tallinna lasteaias Sipsik kasutavad lapsed jääk- ja taaskasutusmaterjale uue loomisel. Kuigi lasteaias pööratakse järjepidevalt tähelepanu igapäevaste harjumuste muutmisele jäätmetekke vähendamisel, võtsime taaskord eesmärgiks valmistada Euroopa jäätmetekke vähendamise nädala raames rühmades vajaminevad õppevahendid, kaunistused ja kingitused lattu kogunenud jääk– ja taaskasutusmaterjalidest ise. Lapsed meisterdasid endale ise pliiatsitopsid, rühmakaunistused ja kingitused isale. Rühma projektide lõpetuseks meisterdati munakarpidest purjekad, paberirullidest koduloomad või vanast üksikust sokist kaheksajalad. Sokist valminud mänguasja on võimalik kasutada stressipallina ning ka hommikuringis sotsiaalsete oskuste arendamiseks.